Nog ŉ hofbloutjie vir ZumaOudpres. Jacob Zuma. (Foto: Sandile Ndlovu/Pool) Oudpres. Jacob Zuma se aansoek om adv. Billy Downer as aanklaer in sy korrupsiesaak te laat verwyder, is Dinsdagoggend in die Pietermaritzburgse hooggeregshof van die hand gewys. Zuma het die hofverrigtinge vandag self bygewoon. Regter Piet Koen het bevind Zuma se aanvalle op Downer en sy pogings om hom as hoofaanklaer in die saak te laat verwyder, is grootliks bespiegelend en ten beste gegrond op ontoelaatbare hoorsêgetuienis. Die hof het ook bevind Zuma het versuim om te bewys dat Downer nie die reg het om hom te vervolg nie. Downer is die aanklaer in die saak waarin Zuma en die Franse wapenvervaardiger Thales teregstaan op aanklag van onder meer bedrog, korrupsie en rampokkery. Zuma word ook daarvan beskuldig dat hy omkoopgeld van Thales ontvang het. Hy en Thales pleit onskuldig op die aanklagte teen hulle in ŉ saak wat al langer as 20 jaar sloer en vanjaar hervat is. “Die bewering van vooroordeel teen mnr. Downer is grootliks gegrond op die feit dat hy glo nie onafhanklik en objektief was nie,” het die regter in sy uitspraak gesê. “Gegrond op die getuienis voor my is dit nie bewys dat mnr. Zuma se reg op ŉ grondwetlik billike verhoor belemmer is nie, of dat daar ŉ werklike moontlikheid is dat sy regte belemmer sal word nie.” Zuma het verlede week ook strafregtelike klagte teen Downer ingedien en beskuldig die aanklaer daarvan dat hy beëdigde verklarings met inligting oor sy gesondheid laat uitlek het. Die klag is by die polisiestasie in Pietermaritzburg ingedien waar ŉ handvol ondersteuners saamgedrom het. Zuma is deur een van sy dogters asook veiligheidspersoneel vergesel. Die Nasionale Vervolgingsgesag (NVG) het vandag ook aangedui hy is gereed om op 11 April volgende jaar met die saak teen Zuma voort te gaan. Mthunzi Mhaga, woordvoerder van die NVG, sê die owerheid hoop alle tussentydse bevele is teen daardie tyd afgehandel sodat die verhoor kan voortgaan. “Ons wag lankal hiervoor. Ons wag lankal om ons eerste getuie in die getuiebank te plaas. “Gelukkig het hulle reeds onskuldig gepleit, wat beteken die volgende stap is vir die staat om op 11 April sy getuienis te lei.”